# CDS ASC júl 2018

# Buď vôľa tvoja, ako v nebi, tak i na zemi...

Každý z nás sa nejakým spôsobom s pojmom Božia vôľa konfrontuje. Niekedy denne, niekedy občas, najčastejšie však pri riešení závažných skutočností, či vo vyhrotených situáciách. Často nerozumieme mnohým veciam a okolnostiam, s ktorými sa stretáme, ktoré riešime, ktoré na nás útočia. Od toho sa odvíjajú aj naše vnímania a reakcie. Buď ich s vierou akceptujeme, alebo pasívne prijímame, či odmietame. Obyčajne s otázkou prečo?, prečo práve ja?...V niektorých situáciách sa dokonca poznania Božej vôle bojíme, lebo by mohla byť v rozpore s tou našou.

A pritom je to najkrajšie a najlepšie, čo nás v živote môže stretnúť – to nám totiž praje náš nebeský Otec – taká je vôľa Božia.

Presnejší preklad tejto časti modlitby Pána by mal byť: nech sa naplní, nech sa dovŕši Božia vôľa, teda nech sa deje to, čo chce Boh. V Pánovej modlitbe vyjadrujeme prianie, aby sa Božia vôľa realizovala. No medzi naše prianie a jeho uskutočnenie sa stavajú rôzne prekážky. A tie pochádzajú z našej skazenej prirodzenosti (dedičný hriech), z našich zvykových a prijatých chýb (naša dedičnosť, minulosť) a z útokov mocností temnosti (pokušenia). Túto prosbu Otčenáša nemôžeme úprimne povedať bez aktívneho zaangažovania sa do boja proti týmto rušivým vplyvom. Aj táto prosba zostáva prázdna a nezmyselná, ak ju nechápeme ako výzvu na činnosť. Pán nikdy neurobí za nás to, čo môžeme urobiť sami – s jeho pomocou.

Chcieť naplnenie Božej vôle znamená neustály boj pri odstraňovaní týchto prekážok.  To je cesta nášho posvätenia. To chce aj Pán.

***Lebo to je Božia vôľa, vaše posvätenie***[1 Sol4, 3].

*Pri všetkom vzdávajte vďaky, lebo to je****Božia******vôľa****v Kristovi Ježišovi pre vás!* [1 Sol 5, 18].

V evanjeliu sa hovorí: Ani jeden vrabec nepadne na zem bez toho, aby to váš Otec nevedel. Nejde tu o Božiu evidenciu vrabcov ale o to, že Boh sa zaujíma, má starosť aj o posledného vrabca, ktorý nemá veľkú hodnotu. O čo viac sa nebeský Otec bude starať o nás. A jeho vôľa je náš šťastný život. *Keď teda vy, hoci ste zlí, viete dávať dobré dary svojim deťom; o čo skôr dá váš Otec, ktorý je na nebesiach, dobré veci tým, čo ho prosia* [Mt7, 11].

Sv. Pavol to vyjadril takto: ... *ešte pred stvorením sveta (si nás)****vyvolil****, aby sme boli pred jeho tvárou svätí a nepoškvrnení v láske* [Ef1, 4]. On nás podľa svojej vôle predurčil, aby sme sa skrze Ježiša Krista stali jeho adoptovanými synmi. To je Božia vôľa.

On si nás adoptuje, cení si nás, má nás rád. Naším životom pokračujeme v jeho diele. To je jeho vôľa a je veľa spôsobov, ako ju v konkrétnosti realizovať. Zase je to iniciácia do činnosti – **Otčenáš spolupracovníka je volanie do činnosti**. Nemožno sa ho modliť a nič nerobiť... Jeho vôľa tu bola už pred stvorením sveta a je na nás vedieť ju prijať. Nie ja hľadám Boha, ale On hľadá mňa. Inak by som našiel iba svoju predstavu o Bohu. Naše náboženstvo je ZJAVENÉ – On sa zjavuje a my ho spoznávame, prijímame ho, učíme sa s ním žiť. Mnohí myslia na Božiu vôľu ako na nebeský horoskop: aká je Božia vôľa o mne? Jeho vôľou je, aby sme sa stali jeho adoptovanými synmi cez praktizovanie lásky. Modality a spôsoby praktizovania si vyberáme my. Či budem kňaz, otec, manžel, slobodná, to si vyberáme ako spôsob prežívania Božieho synovstva. To je dar povolania. Ale existuje aj konkretizácia na naše životné situácie – a aj dar slobody.

Z tejto modlitby sú jasné dve veci: je nejaká Božia vôľa s nami a pre nás a tá  **sa má stať kritériom nášho života.** Nebo dosiahneme len vtedy, keď bude naše bytie v jednote s Božou vôľou. Ako teda splniť Božiu vôľu?

Logicky sa ponúka postupnosť: **hľadať, poznať, prijať a uskutočniť.** Ak hovoríme a veríme, že nás Pán má rád a jeho vôľa je naše dobro, žiada sa, aby nám dal pomerne ľahkú možnosť poznať ju. Bolo by neférové, ak by od nás žiadal nemožnosť. To láska nerobí. A teda: [Rim 2, 15]: *Tým ukazujú, že majú požiadavky zákona vpísané vo svojich srdciach, čo im dosvedčuje zároveň aj ich svedomie, aj ich myšlienky, ktoré sa navzájom obviňujú alebo i bránia...* [Rim 10, 8]: *Blízko teba je slovo, v tvojich ústach a v tvojom srdci; totiž slovo viery, ktoré hlásame.*

Mocou stvorenia máme v sebe Boží obraz, podobáme sa Bohu: *A stvoril Boh človeka na svoj obraz, na Boží obraz ho stvoril, muža a ženu ich stvoril* [Gn 1, 27]*.* A z toho hneď vyplýva, že akosi tušíme to, čo Boh chce od stvorenia sveta pre nás – skrze dar svedomia. Božia vôľa pre nás je určite „šťastie“ a my to vnímame ako túžbu po láske, po nekonečne, po čomsi viac než ponúka tento svet. Je v nás túžba po dokonalosti, tu sa cítime nedokonalí, neistí, žijeme v stálom napätí a v nedokonalosti. Je to tak, ale malo by to byť inak. A keďže tento hlas svedomia bol v nás ľuďoch, často zasypaný vrstvami prachu, Boh k nám prichádzal aj inak – zjavoval sa – aby sa jeho vôľa lepšie spoznávala a ľahšie sa prijímala. Aby sme sa sami nezničili, Boh nám dáva Zákon, aby nás chránil pred autodeštrukciou, ktorá vychádza z klamstva Zlého. Tento Zákon, ktorý bol daný skrze prorokov, Pán Ježiš potom lepšie vysvetľuje svojím učením. A platí: *Nemyslite si, že som prišiel zrušiť Zákon alebo Prorokov; neprišiel som ich zrušiť, ale naplniť* [Mt 5, 17]*.* Učí nás, ako Zákon žiť. Dodržiavanie Božieho zákona je cesta, ako prijímať a realizovať Božiu vôľu.

Ale my máme ešte viac, než len do nás stvorený obraz Boha. Mocou krstu máme do duše vtlačenú nezmazateľnú pečať jeho Syna! A to je ďalšia cesta poznávať Božiu vôľu. Učenie jeho Syna – Božie slovo! Tu platí: „Kto nepozná Evanjelium, nepozná Ježiša!“ Teda záujem, čítanie, štúdium a meditovanie nad evanjeliom! Zase niečo, čo treba robiť. Opäť sa modlitba Otčenáša stáva výzvou na aktivitu!

Sami od seba nebudeme nikdy schopní byť úplne spravodliví, byť v jednote s Božou vôľou. Naša snaha sa má upriamovať na to, aby sme boli spolu s Ježišom, mali rovnaké zmýšľanie, rovnaké city, emócie, aby sme podobne ako On prežívali situácie nášho života. Prežívali ich s ním, v ňom, pýtali sa ho, boli s ním. Preto je potrebné, aby sme sa k nemu stále viac blížili a aby Božia vôľa premohla v nás náš egoizmus a dala nám pochopiť veľkosť, na ktorú sme povolaní. ***Nik******nevystúpil****do neba, iba ten, čo zostúpil z neba, Syn človeka* [Jn3, 13]. Máme šancu dostať sa do neba len vtedy, ak v nás nebeský Otec spozná svojho Syna. A On vraví: *Mojím pokrmom je plniť vôľu toho, ktorý ma poslal* [Jn 4, 34]; a v Getsemanskej záhrade: *Nie moja vôľa, ale tvoja nech sa stane* [Mt 26, 39 – 42]. V *Liste Hebrejom* sa hovorí o poslaní Syna: *Hľa prichádzam, aby som plnil tvoju vôľu* [Hebr 10, 9]. V Ježišovi sme synovia Otca.

*Ako v nebi, tak i na zemi!* Je jasné, že v nebi sa Božia vôľa realizuje dokonale. To však nestačí! Musí sa realizovať absolútne – a na zemi sa tak realizovať nemôže! Ide o to, aby sa uskutočňovala dobrovoľne s radosťou a bez násilia. Tak, ako si nevieme predstaviť tú fantastickú realitu neba, tak nevieme naplno pochopiť, že ten Boží plán tu na zemi je pre nás to najlepšie riešenie nášho života. Toto máme uveriť a prijať! Dobrovoľne, nie zo strachu, nie z donútenia. Nič lepšie pre seba nik nevymyslí ako to, čo mu Pán pripravil.

***Na zamyslenie:***

* Viem, že mám svojím životom splniť nejaké poslanie?
* Poznám ho, prijímam ho?
* Uskutočňujem ho svojsky, ako ja uznám za vhodné alebo hľadám cesty, ktoré sú Božími cestami ?